ג'יל לוגסי

ג'יל לוגסי (1953 – 26 בפברואר 2021) היה פרופסור ישראלי לרפואה באוניברסיטת בן-גוריון בנגב וכיהן כראש המחלקה ההמטולוגית בבית החולים ברזילי במשך שלושה עשורים. אביה של זמרת האופרה, דניאלה לוגסי.

ביוגרפיה 
לוגסי נולד בפריז למשפחה שהיגרה לצרפת ממרוקו וגדל בבית ציוני חם. ב-1979, לאחר שהשלים את לימודיו בבית ספר לרפואה בפריז, עלה לארץ והחל התמחות בהדסה הר הצופים בירושלים. ב-1983 הונצח על ידי יעקב פינס בתחריט עץ כ"דוקטור לוגאסי" שהוצג במוזיאון ישראל.

בשנת 1988 עבר לאשקלון, והתמנה למנהל המחלקה ההמטולוגית במרכז הרפואי ברזילי, אותה ניהל עד אשר פרש לגמלאות ב-2018. בנוסף לניהול המחלקה ההמטולוגית, ניהל פרופ' לוגסי את בנק הדם בבית החולים, כמו כן כיהן כיו"ר וועדת הלסינקי ויו"ר וועדת מחקרים במרכז הרפואי ברזילי, וכן כיו"ר האיגוד הישראלי להמטולוגיה ועירויי דם.

פרט לעבודתו במרכז הרפואי ברזילי, פרופסור לוגסי היה פרופסור מן המניין בפקולטה למדעי הבריאות באוניברסיטת בן-גוריון בבאר שבע.

פרופ' לוגסי ניצח בתוכנית הטלוויזיה "מקבילית המוחות". הוא הרצה רבות בנושאי אמנות והיה בעל אוסף אמנות גדול.

ב-2001 וב-2004 פרסם לצד חוקרים נוספים ספרים בנושא פקקת והטיפול בה.

ב-2007, עת כיהן כיו"ר אגודת הרופאים ההמטולוגיים בישראל, חתם על מכתב המתנגד לקריאה לחרם אקדמי של רופאים מהממלכה המאוחדת כנגד איגוד הרופאים הישראלי בשל הסכסוך הישראלי-ערבי.

ב-2009 לקח חלק כחוקר משנה במחקר של בית החולים וולפסון בנושא טיפול משולב עם פלזמה טרייה קפואה וריטוקסימאב (Mabthera) בחולים עם לוקמיה לימפוציטית כרונית במצב קשה.

קישורים חיצוניים 
 דוד לוי, הציל את חייהם של רבים: הלך לעולמו פרופ' ג'יל לוגסי מבכירי ביה"ח ברזילי, באתר כאן אשקלון, 6 במרץ 2021

הערות שוליים

רופאים ישראלים
המטולוגים ישראלים
יהודים צרפתים
עולים בשנות ה-1970
ישראלים שנולדו ב-1953
ישראלים שנפטרו ב-2021